stanford-oval/wikipedia huggingface dataset:
ארנון מילצ'ן
פילמוגרפיה נבחרת

"מגע המדוזה" (1978) - מפיק
"דיזנגוף 99" (1979) – מפיק
"היו זמנים באמריקה" (1984) – מפיק
"אגדה" (1985) – מפיק
"מלחמת רוז ברוז" (1989) – מפיק
"אישה יפה" (1990) – מפיק
"הלקוח" (1994) – מפיק
"היט" (1995) – מפיק בפועל
"מרדף השמש" (1996) – מפיק
"לשחרר את ווילי 3 – מבצע ההצלה" (1997) – מפיק בפועל
"האיש שידע מעט מדי" (1997) – מפיק
"מועדון קרב" (1999) – מפיק בפועל
"אחי איך דפקו אותך" (2001) – מפיק בפועל
"לעולם אל תשחקו עם זרים" (2001) – מפיק
"חיים או משהו כזה" (2002) – מפיק
"זהות שאולה" (2002) - מפיק
"דרדוויל" (2003) – מפיק
"איזו מין שכנה" (2004) – מפיק בפועל
"אלקטרה" (2005) – מפיק
"מר וגברת סמית'" (2005) – מפיק
"ביג מאמא 2" (2006) – מפיק בפועל
"מת לדייט" (2006) – מפיק בפועל
"אני והמזל שלי" (2006) – מפיק
"הסופר אקסית שלי" (2006) – מפיק
"גדול מהסרטים" (2007) – מפיק בפועל
"פגוש את הספרטנים" (2008) – מפיק בפועל
"ג'אמפר" (2008) – מפיק
"מה שקורה בווגאס" (2008) – מפיק בפועל
"מארלי ואני" (2008) – מפיק בפועל
"כמו יום ולילה" (2010) – מפיק בפועל
"על אהבה וסמים אחרים" (2010) – מפיק בפועל
"מה המספר שלך?" (2011) – מפיק בפועל
"עולם הזמן" (2011) – מפיק בפועל
"לדפוק התמחות" (2013) – מפיק בפועל
"12 שנים של עבדות" (2013) – מפיק, זוכה 3 פרסי אוסקר
"המבול" (2014) – מפיק
"האיש שנולד מחדש" (2015) – מפיק, זוכה 3 פרסי אוסקר
"תרופה לבריאות" (2016) – מפיק
"אמונת המתנקש" (2016) – מפיק
"יוצא מן הכלל (2016) - מפיק
"רפסודיה בוהמית" (2018) – מפיק בפועל, זוכה 4 פרסי אוסקר
"אלמנות" (2018) – מפיק
"הבית שלו" (2020) – מפיק
"כולם מדברים על ג'יימי" (2021) – מפיק
"מים עמוקים" (2022) – מפיק
"מלך הצפון" (2022) – מפיק
Amsterdam‏ (2022) – מפיק
The Creator‏ (2023) - מפיק
בליץ (2024) – מפיק
אבני ג'ורג'יה

| --- | --- |

כיתובים במגוון שפות, וביניהן עברית, על הלוחות
 מידע כללי
 סוג:  מונומנט, מבנה לשעבר 
 שימוש:  מונומנט
 כתובת:  מחוז אלברט, ג'ורג'יה
 מיקום:  מחוז אלברט 
 מדינה:  ארצות הברית ארצות הברית
 בעלים:  הרשות המחוזית
 הקמה ובנייה
 תקופת הבנייה:  ? – מרץ 1980
 תאריך פתיחה רשמי:  22 במרץ 1980 
 תאריך פירוק:  6 ביולי 2022 
 חומרי בנייה:  גרניט 
 יוצר:  Robert Christian 
 אדריכל:  ר. ס. כריסטיאן (שם בדוי)
 מידות
 גובה:  5.87 מטר
 
 קואורדינטות:  34°13′55″N 82°53′40″W﻿ / ﻿34.231990°N 82.8944942°W﻿ / 34.231990; -82.8944942
  (למפת ג'ורג'יה מוגדלת) אטלנטה אוגוסטה קולומבוס סוואנה את'נס מייקון אולבני וורנר רובינס ולדוסטה רום דלטון קרוליינה הדרומית  צפ. קר. טנסי אלבמה פלורידה האוק. האטלנ. אבני ג'ורג'יה(למפת ג'ורג'יה רגילה) אטלנטה אוגוסטה קולומבוס סוואנה את'נס מייקון אולבני וורנר רובינס ולדוסטה רום דלטון קרוליינה הדרומית  צפ. קר. טנסי אלבמה פלורידה האוק. האטלנ. אבני ג'ורג'יה
 
אבני ג'ורג'יה (באנגלית: Georgia Guidestones), הידועות גם כ"אנדרטת ג'ורג'יה", היו מונומנט עשוי גרניט במחוז אֶלברט במדינת ג'ורג'יה בארצות הברית. המיצג מוקם על גבעה לצד כביש 77 במרחק של כ-140 ק"מ מזרחית לאטלנטה.
על גבי מצבות המבנה נחרתה הודעה הכוללת 10 הנחיות בשמונה שפות מודרניות (כולל עברית), והודעה קצרה ממנה נחרתה על גבי שוליה של אבן הראשה, בארבע שפות סקריפטים עתיקות. מצבה אחת הוצבה במרכז המונומנט, והוקפה ב-4 מצבות מסביב לה, ואבן ראשה מלוח גרניט שטוח סוגרת על כל חמש המצבות האחרות מלמעלה. המונומנט יושר באופן אסטרונומי כך שהצביע במדויק לכיווני השמיים. אבן נוספת היוותה חלק מהמונומנט, והוצבה במרחק קצר מערבה ממנו, כך שהיא לא הייתה מחוברת אליו. האבן סיפקה דברי הסבר למונומנט עצמו ולתכליתו.
המבנה, שכונה לעיתים "סטונהנג' האמריקאי", היה עשוי שישה לוחות גרניט, במשקל כולל של יותר מ-110 טונות. גובהו היה 6 מטרים ו-10 ס"מ, מתוכם 5.5 מטרים מעל פני האדמה.
בתאריך 6 ביולי 2022 נהרסה אחת האבנים בפיצוץ מכוון, שמחולליו אינם ידועים.
היסטוריה

ביוני 1979, לקוח שהזדהה בשם הבדוי ר. ס. כריסטיאן, שכר את שירותיה של חברת "אֶלברט גרניטון פינישינג" להקים את המבנה. זהותו האמיתית אינה ידועה. בעבר הייתה הקרקע עליה נבנה המיצג, בבעלות חווה פרטית סמוכה. השטח נקנה על ידי ר. ס. כריסטיאן. זה האחרון העביר את שטר המכר והבעלות על הקרקע, לרשויות מחוז אלברט בג'ורג'יה. הלוט הוסר מעל גבי המיצג בחודש מרץ 1980, בנוכחות 100 אנשים.
כתובות

המסר אשר היה חרוט על צידי האבנים, הורכב מסדרה של עשר הנחיות או עקרונות בשמונה שפות שונות, שפה אחת על פני כל צד לארבע המצבות. השפות מצד צפון ועם כיוון השעון: אנגלית, ספרדית, סווהילית, הודית, עברית, ערבית, סינית, ורוסית. ארבע השפות העתיקות ששימשו לכתיבת מסרים קצרים יותר על אבן הראשה, היו אכדית (השפה הבבלית), יוונית עתיקה, סנסקריט, וכתב החרטומים המצרי. ניתן לשער כי שפתו של מנסח ההנחיות הללו, היא אנגלית. הנוסח האנגלי להנחיות, רהוט מבחינה לשונית.
יש הקבלת מה בין חלק מהמסרים שמופיעים באנדרטה לבין המטרות שמנוסחות באג'נדה 2030 של האו"ם, כמו גם למטרות ויעדים המופיעים בספר קוביד-19: האיפוס הגדול מאת קלאוס שוואב, מייסד ומנכ"ל הפורום הכלכלי העולמי.
כתובות > הנוסח בעברית

הכיתוב המקורי תורגם בעברית על ידי ד"ר מרטה פסטרנק[דרוש מקור], לוקה בשגיאות כתיב, שגיאות ניסוח או שגיאות תרגום ביחס לכיתוב האנגלי, אך הוא מובא כאן כמות שהוא, על שגיאותיו, בתוספת מספור (שאינו מופיע במקור).
לכלכל אנושות אשר תחיה מתחת לחמש מאות מיליון איש, בשוי משקל תמידי עם הטבע.
לכון את הילודה בתבונה־ על ידי שיפור הכושר והרבגוניות.
לאחד את האנושות בלשון חדשה וחיה.
לשלוט ביצר, אמונה, מסורת, ויתר העניינים באזון המתקבל על הדעת.
להגן על אנשים ואומות בחוקים הוגנים ובבתי משפט ישרים.
לאפשר לעמים משל פנימי, משא ומתן בינלאומי יקבע בּבּית הדין העולמי.
להמנע מחוקים קטנוניים ומפקידים חסרי תועלת.
לאזן זכויות אשיות עם חובות חברתיות.
להעריך אמת, יופי ואהבה, בחיפוש הרמוניה עם האין סופי.
אל תהייו לסרטן עלי ארץ, השאירו מקום לטבע, השאירו מקום לטבע!
כתובות > הנוסח באנגלית

עשר ההנחיות מובאות להלן בנוסח האנגלי, שגם הוא (כאמור) חקוק על גבי לוחות מצבת המונומנט.
Maintain humanity under 500,000,000 in perpetual balance with nature.
Guide reproduction wisely - improving fitness and diversity.
Unite humanity with a living new language.
Rule passion - faith - tradition - and all things with tempered reason.
Protect people and nations with fair laws and just courts.
Let all nations rule internally resolving external disputes in a world court.
Avoid petty laws and useless officials.
Balance personal rights with social duties.
Prize truth - beauty - love - seeking harmony with the infinite.
Be not a cancer on the earth - Leave room for nature - Leave room for nature.
אבן ההסבר

כמה מטרים מערבה מן המונומנט, הוצב לוח גרניט נוסף בגובה הקרקע, כך שהוא מאוזן ושקוע. הלוח מספק הסבר מפורט לגבי מבנה המונומנט עצמו, השפות החרוטות על מצבות המונומנט, משקלה וגודלה, וכן לגבי היישור האסטרונומי של האבנים. הלוח מציין גם את התאריך בו הותקן המונומנט וכן את העובדה כי מתחתיו קבורה "קפסולת זמן", כלומר תיבה המכילה מסרים כלשהם לעתיד לבוא ושנועדה להיפתח במועד עתידי כלשהו. התאריכים על גבי "כמוסת הזמן" הזו, לא נחקקו, על כן לא ברור מתי יש לפתוח את "כמוסת הזמן" הזו.
בנוסף לכל המידע הטכני החקוק על אבן ההסבר, מופיע גם הכיתוב הבא באנגלית:
Let these be guidestones to an Age of Reason
כלומר (בתרגום חופשי): ”יהיו אלו אבני דרך לעידן ההגיון”.
תכונות אסטרונומיות

ארבע המצבות החיצוניות מיושרות כך שהן מסמנות את גבולות המחזור בן 18.6 השנים לנסיגת הירח.
במצבה המרכזית, קיים נקב, שמבט דרכו אמור להצביע על כוכב הצפון ללא תלות בגורם הזמן.
בנוסף קיימים חריצים נוספים כך שקרני השמש זורחות דרכם בימי השוויון ובימי היפוך העונה.
תגובות למונומנט

אבני ג'ורג'יה מהוות מוקד לתאוריות קונספירציה שונות ומגוונות.
אחד מהטוענים לקשר קונספירציה, מארק דייס, דרש לנפץ את המונומנט לרסיסים, בטענה שמקורה של המונומנט ממקורות שטניים. במעמד הסרת הלוט של המונומנט, אחד השרים המקומיים ציין כי הוא מאמין שהמונומנט נועדה כאמצעי פולחן לשמש ולשטן. ישנם גם מתנגדים אחרים הטוענים כי אלו עשרת הדיברות של השטן. אחרים טוענים כי מדובר למעשה בעשרת הדיברות של האילומינטי. אלכס ג'ונס, תאורטיקן קונספירציות, ציין בסרטו Endgame משנת 2008, שהוא מאמין שהמונומנט נבנה בידי אגודת סתרים ששמה לעצמה למטרה להשמיד מיליארדי אנשים, כדי להגיע אל אותו "איזון עם הטבע" הכולל 500 מיליון אנשים ולא יותר. אותה קבוצה סודית רואה באנושות "סרטן" שיש להסיר מעל פני האדמה. עוד הוא טוען כי אותה קבוצה סודית מתכוונת לשעבד את כל אלו שיישארו בחיים ולכפות עליהם דת עולמית חדשה. קנדיס טיילור, פוליטיקאית רפובליקנית קיצונית, התייחסה במאי 2022 לאבנים במצע הפריימריז שלה בקמפיין הבחירות כשהתמודדה למשרת מושלת ג'ורג'יה והבטיחה להשמידן בטענה שמדובר במונומנט ל"קַאבָּלָ שטני" שזומם להשמיד את העולם. הטענות של גורמים שונים הקשורות בכינון סדר עולמי חדש, מתייחסות לרעיון אשר בוטא במיצג, לפיו יש לצמצם את כמות בני האדם על כדור הארץ, ולכונן ממשל כלל-עולמי ועל-מדינתי.
יוקו אונו ואחרים טענו כי יש לשבח את המסרים החקוקים על גבי המצבה. אדם בשם ואן סמית' (Van Smith), טוען שהוא גילה מסרים נומרולוגיים מוצפנים ביחסי המידות בין המצבות השונות.
ב-2008 וגם לאחר מכן, היו מספר מעשי השחתה למיצג, כגון גרפיטי, פיזור צבע ואף ניסיון להפיל את אבן הראשה (האבן הסוגרת מלמעלה). תוכן הסיסמאות מכיל בדרך כלל כיתוב בסגנון "מוות לסדר העולמי החדש". מאז, הותקנו באזור מצלמות ביטחון. חרף אמצעים אלה, גורמים עלומים הצליחו להביא להרס המיצג בשנת 2022.
פיצוץ המונומנט

ב-6 ביולי 2022, פוצצה האבן הנושאת את הכיתוב בהינדי ובסווהילית, על ידי שימוש בחומר נפץ. אחת האבנים הצדדיות נשברה לחלוטין, וגם חלק מהאבן העליונה. חבלנים מטעם הבולשת של מדינת ג'ורג'יה (GBI) החלו לחקור את הנסיבות אך עדיין לא ברור מי עומד מאחורי מעשה הוונדליזם. בעקבות הפיצוץ, הרשויות המקומיות הורידו את שאר אבני הגרניט מסיבות בטיחותיות. לאחר שפורסם על הפיצוץ, קאנדיס טיילור כתבה לעוקביה בטוויטר: "אלוהים הוא אלוהים בכוחות עצמו. הוא יכול לעשות כל מה שהוא רוצה, כולל להשמיד את האבנים השטניות".
כריס קובאס, סגן נשיא איגוד חרשי הגרניט של אלברטון, התייחס לפרשה וציין שמדובר ביום עצוב מאוד לתושבי ג'ורג'יה והעולם כולו. "זאת הייתה אטרקציית התיירות הגדולה ביותר באזור, עם מבקרים שהגיעו מכל העולם כדי לראות אותה", אמר. "הלוחות נחצבו מהאדמה במיומנות רבה והחריטה עליהם הייתה מושלמת. אי אפשר למצוא משהו שדומה לזה בשום מקום אחר בעולם".
בחודש יולי, בו התרחש הפיצוץ, מר דניאל גרייבס, ראש העיר המקומי, התייחס לפרשה, ואמר כי בכוונת עיירו אלברטון לבנות מחדש את המיצג. חרף כך, בחודש אוגוסט אותה שנה, הצביעה מועצת העיר על החזרת השטח עליו עמד המיצג לבעלות החווה הסמוכה, כפי שהייתה טרם הבנייה המקורית. מועצת העיר פרסמה לאחר מכן הודעה לכלי התקשורת, כי שיירי המיצג, שפונו משכבר למקום בטוח, יועברו לרשות אגודת הגרניט של אלברטון. מועצת העיר ואגודת הגרניט הביעו ספק כי המיצג ייבנה מחדש, אך גם תקווה כי אולי בעתיד הדבר יתאפשר.
הערות שוליים

↑  גיא רייט, ‏ארה"ב: חבלן מסתורי פוצץ את "סטונהנג' האמריקאי", באתר ‏מאקו‏, 7 ביולי 2022
↑  https://slate.com/human-interest/2014/12/the-georgia-guidestones-and-their-many-conspiracy-theories.html
↑  https://www.ajc.com/travel/georgia-guidestones-monument-draws-tourists-and-debate/N98HxGkwnfpVw1G4zFlDZI/
↑  https://www.newsweek.com/georgia-guidestones-bombing-satanic-conspiracy-theory-qanon-1722492
↑  https://www.fox5atlanta.com/news/georgia-guidestone-explosion-former-georgia-gubernatorial-candidate-kandiss-taylor-reacts-to-destruction
↑  Georgia Guidestones landmark critics dub ‘satanic’ is blown up in bomb attack - live, The Independent, ‏2022-07-06 (באנגלית)
↑  Fowler, Stephen. "After the Georgia Guidestones bombing, a community picks up the pieces". GPB News/NPR/PBS.
↑  Ford, Wayne. "Elbert County won't rebuild bombed Georgia Guidestones, will donate monument's remains". Online Athens.
קריסטי ימאגוצ'י

קריסטינה צויה "קריסטי" ימאגוצ'י-הדיקן (באנגלית: Kristine Tsuya "Kristi" Yamaguchi-Hedican; נולדה ב-12 ביולי 1971) היא מחליקת קרח אמריקאית, אלופה אולימפית (אלברוויל 1992) ופעמיים ברציפות אלופת העולם (מינכן 1991 ואוקלנד 1992) בהחלקה אמנותית על הקרח בתחרות ליחידות.
ימאגוצ'י זכתה באליפות העולם לצעירים ב-1988 ובשתי אליפויות ארצות הברית בזוגות, יחד עם בן זוגה רודי גלינדו (1989 ו-1990).
ביוגרפיה

ימאגוצ'י נולדה בהייוורד, קליפורניה, ארצות הברית, לג'ים, דור שלישי במשפחה יפנית-אמריקאית, ורופא שיניים במקצועו, ואמה קרול דואי, מזכירה רפואית. סביה של קריסטי נשלחו למחנה כליאה ליפנים בארצות הברית במהלך מלחמת העולם השנייה. היא ואחיה ברט ולורי גדלו בפרימונט, קליפורניה שם למדה בתיכון מיסיון סן חוזה, ואז עברה ללמוד בתיכון ווילו גלן בסן חוזה, קליפורניה.
ימאגו'צי סבלה בילדותה מרגל סוסנית (Club Foot) – מום מולד הפוגע במבנה כף הרגל. בשנותיה הראשונות היא נאלצה לעבור הליכים רפואיים לתיקון המום, בהמשך ילדותה היא החלה להחליק על קרח כחלק מהליך הטיפול.
ביוגרפיה > קריירת זוגות

ב-1986 זכתה ימאגוצ'י ביחד עם רודי גלינדו באליפות ארצות הברית בהחלקה על קרח בזוגות לצעירים. שנתיים לאחר מכן, זכתה באליפות העולם לצעירים ביחידות. יחד עם גלינדו זכתה גם בקטגוריית הזוגות.
ב-1989 זכו ימאגוצ'י וגלינדו באליפות ארצות הברית בזוגות, וכך גם ב-1990.
כזוג, ימאגוצ'י וגלינדו היו שונים משאר הזוגות בכך ששניהם החליקו גם בקטגוריית היחידים, מה שאפשר להם לבצע אלמנטים קשים כמו קפיצת פליפ משולשת זה לצד זה, שהיא קפיצה קשה יותר ממה שרוב הזוגות כיום מבצעים. הם גם קפצו והסתובבו בכיוונים מנוגדים (החלקת ראי), כשימאגוצ'י מסתובבת וקופצת בכיוון השעון, וגלינדו-נגד כיוון השעון. ב-1990, ימאגוצ'י החליטה להתמקד רק ביחידות.
ביוגרפיה > קריירת יחידות

ב-1991 עברה ימאגוצ'י לגור באדמונטון, אלברטה, קנדה על מנת להישאר עם המאמנת שלה קריסטי נס. באותה שנה היא סיימה שנייה באליפות ארצות הברית, בפעם השלישית ברציפות. חודש לאחר מכן, במינכן, גרמניה, זכתה ימאגוצ'י באליפות העולם לשנת 1991. משלחת הנשים האמריקאית לאליפות העולם באותה שנה, שכללה את ימאגוצ'י, טוניה הארדינג, וננסי קריגן זכתה בכל שלוש המדליות באליפות העולם בפעם הראשונה והיחידה.
ב-1992, ימאגוצ'י זכתה באליפות ארצות הברית, דבר שהקנה לה מקום במשלחת האולימפית לאולימפיאדת אלברוויל. במשלחת היו חברות גם טוניה הארדינג, וננסי קריגן. בעוד שמתחרותיה הראשיות, טוניה הארדינג, והיפנית מידורי איטו, ביצעו בעקביות את קפיצת האקסל המשולשת הקשה בתחרויות, ימאגוצ'י בחרה להתמקד בשיפור האמנותיות והחן של החלקתה. בנוסף, היא בחרה להתמקד מבחינה טכנית בביצוע קומבינציית קפיצות משולשת-משולשת ולנסות להפוך למחליקה טובה יותר גם מבחינה טכנית וגם מבחינה אמנותית.
במשחקים עצמם זכתה ימאגוצ'י במדליית זהב למרות טעויות בתוכנית הארוכה שלה שכללו העזרות ביד על הקרח בקפיצת ה-loop המשולשת, וביצוע קפיצת סלקוב כפולה במקום סלקוב משולשת. הארדינג ואיטו נפלו כשביצעו את קפיצת האקסל המשולשת (אף על פי שאיטו ביצעה אותה בהצלחה בהמשך התוכנית שלה).
באותה שנה זכתה ימאגוצ'י באליפות העולם בפעם השנייה ברציפות.
לאחר השנה המוצלחת שלה, הפכה ימאגוצ'י למקצוענית.
ביוגרפיה > רוקדים עם כוכבים

ימאגוצ'י השתתפה בגרסה האמריקאית של התוכנית "רוקדים עם כוכבים" וב-20 במאי 2008 ניצחה ימאגוצ'י יחד עם בן זוגה, הרקדן מארק באלאס את ג'ייסון טיילור ובת זוגו הרקדנית, אדיטה סלווינסקה. שופטי התוכנית החמיאו לה שהיא הייתה המתחרה הכי עקבית מכל מתחרי התוכנית אי פעם, ולפי מנחה התוכנית, לימאגוצ'י היה את הניקוד הגבוה ביותר מכל המתחרים בתוכנית אי פעם.
ביוגרפיה > חסויות ופרסומות

על אף שימאגוצ'י זכתה במדליית הזהב, חברתה למשלחת, ננסי קריגן, האפילה עליה מבחינת הפרסום והחסויות שזכתה בהן. היא מעולם לא הביעה חוסר שביעות רצון מהמצב והפכה לאחת המחליקות המקצועניות המצליחות ביותר מאז סוניה היני, והופיעה במופעים "אלופים על הקרח" ו"כוכבים על הקרח" יותר מעשר שנים. היא קיבלה עסקאות פרסום מרשת וונדיס, ומחברת עדשות המגע DuraSoft. אבל לא עסקאות במיליונים מחברות ענק כמו פפסי ומקדונלד'ס.
יש המייחסים זאת למוצא היפני של משפחתה, ולכך שהיא לא מייצגת את התדמית הכל-אמריקאית.
בנוסף, היא חתמה על חוזה פרסום עם חברת האופנה Celanese Acetate, הופיעה בפרסומת "יש חלב?", וגם הופיעה על קופסת דגנים.
ימאגוצ'י שימשה כפרשנית של החלקה על קרח עבור תחנת הטלוויזיה האמריקאית KNTV במהלך אולימפיאדת החורף 2006.
ב-2008 הפכה לאישה הראשונה אשר הזניקה את מרוץ המכוניות אינדיאנפוליס 500.
ביולי 2008, סקר של מכון המחקר Harris שנערך עבור האתר MarketWatch מצא כי ימאגוצ'י היא אחת מעשר הספורטאיות האהובות ביותר בארצות הברית, 16 שנה לאחר זכייתה באולימפיאדה.
ביוגרפיה > קריירה מקצועית

ימאגוצ'י פרשה מהחלקה תחרותית והפכה למקצוענית לאחר עונת התחרויות 1992. היא השתתפה שנים רבות במופע "כוכבים על הקרח" והשתתפה בתחרויות החלקה למקצוענים בהן התחרתה במחליקות אחרות שזה עתה פרשו.
ב-1996, ייסדה את קרן "Always Dream" (תמיד לחלום) לילדים.
ימאגוצ'י גם כתבה את הספרים
 "Always Dream, Pure Gold" ו-"Figure Skating for Dummies".
היא גם הוציאה קלטת התעמלות יחד עם The California Raisins שנקראה: 

"Hip to be Fit: The California Raisins and Kristi Yamaguchi".
כשחקנית ימאגוצ'י השתתפה בתוכנית של PBS שנקראה "Freedom: A History of Us", שם גילמה את הארוקו אובטה, אחת מהמורות הראשונות של איקבנה באזור מפרץ סן פרנסיסקו. היא הופיעה ב"כולם אוהבים את ריימונד", "אלופים על הקרח 2", "Frosted Pink" ובסרט של דיסני "לשבור את הקרח". בנוסף, היא הופיעה במספר מופעי החלקה על הקרח לטלוויזיה.
חיים אישיים

ב-8 ביולי 2000, היא התחתנה עם ברט הדיקן, שחקן הוקי של ה"קרוליינה הוריקנס" אותו פגשה באולימפיאדת החורף 1992. הם מתגוררים בראלי, קרוליינה הצפונית, יחד עם שתי בנותיהם: קיארה קיומי, שנולדה ב-1 באוקטובר 2003, ואמה יושיקו, נולדה ב-17 בנובמבר 2005.
תארים

ב-2008, זכתה ימאגוצ'י בפרס המצוינות האסיאתית.
יומיים לאחר זכייתה ברוקדים עם כוכבים הוענק לה פרס סוניה הייני לשנת 2008 מאיגוד המחליקים המקצועיים.
פרס תורמן מנסון
פרס פלו הימן של קרן הספורט הנשי
פרס אגדות הספורט
בדצמבר 2005 נכנסה ימאגוצ'י להיכל התהילה האולימפי של ארצות הברית.
חברה בהיכל התהילה העולמי של החלקה אמנותית
חברה בהיכל התהילה האמריקאי של החלקה אמנותית
הערות שוליים

↑  Maddie Jones, Kristi Yamaguchi | U.S. Olympic & Paralympic Hall of Fame, United States Olympic & Paralympic Museum, ‏2019-07-21 (באנגלית אמריקאית)
| --- | --- |
בקרת זהויות :  ISNI: 0000 0000 4030 7550  LCCN: n92109579  MusicBrainz: 2373690a-40a6-4e55-a509-78c2ab5e9085  NARA: 10575236  NKC: xx0223293  SNAC: w6dm1j9s  VIAF: 18883215   WorldCat (עם VIAF): 18883215
2000 בישראל

| 0 | 1 | 2 | 3 |
| --- | --- | --- | --- |
| «««  1999   1998  1997 |  דגל ישראל | 2000  בישראל |  »»»  2001   2002   2003 |
כל ערכי השנים בישראל • אירועים בולטים בעולם ב-2000 כרונולוגיה של אזור ארץ ישראל פורטל ישראל • לוח שנה של שנת 2000
2000 בישראל (ה'תש"ס - ה'תשס"א) הייתה השנה בה מדינת ישראל ציינה 52 שנים להקמתה. האירוע הבולט בה היה פרוץ האינתיפאדה השנייה.
הנהגה

נשיא המדינה – עזר ויצמן עד 13 ביולי, מאז אברהם בורג עד 1 באוגוסט, מאז משה קצב
ראש ממשלת ישראל  העשרים ושמונה  – אהוד ברק
יושב ראש הכנסת הכנסת החמש עשרה עד 13 ביולי – אברהם בורג, מאז עד 1 באוגוסט – אריאל שרוןמאז אברהם בורג
נשיא בית המשפט העליון – אהרן ברק
ראש המטה הכללי – שאול מופז
מפכ"ל המשטרה – יהודה וילק עד 31 בדצמבר, מאז שלמה אהרונישקי
פוליטיקה ויחסי חוץ > בחירות 2000 לנשיאות ישראל

הנשיא המכהן עזר ויצמן, התפטר כשנתיים לאחר שנבחר לתקופת כהונה שנייה, זאת בעקבות ידיעות לפיהן קיבל ויצמן סכומי כסף גדולים מאיש העסקים אדוארד סרוסי מבלי שדיווח על כך במהלך כהונתו כחבר הכנסת וכשר. לאחר סיבוב ראשון שלא הוכרע בין שני המתמודדים: משה קצב, מהליכוד ושמעון פרס מישראל אחת, נקבע לקיים סיבוב שני ב-31 ביולי בו זכה משה קצב ברוב קולות של 63 לעומת 57. יום לאחר בחירתו, ב-1 באוגוסט 2000, כ"ט בתמוז ה'תש"ס הצהיר קצב אמונים במליאת הכנסת.
פוליטיקה ויחסי חוץ > אירועים אחרים

3-‏10 בינואר - ועידת שפרדסטאון: שיחות מרתוניות בין ישראל לסוריה בחסות אמריקאית בעיירה שפרדסטאון שבמערב וירג'יניה. ראש ממשלת ישראל, אהוד ברק, עמד בראש המשלחת הישראלית, ושר החוץ הסורי, פארוק א-שרע, עמד בראש המשלחת הסורית. ועידת השלום הגיעה לבסוף למבוי סתום, ובהמשך נכשלו ניסיונות שונים לחדש את המשא ומתן.
21 במרץ – האפיפיור יוחנן פאולוס השני מגיע לביקור בישראל, האפיפיור השני שמבקר בישראל. במהלך שהותו מבקר האפיפיור ביד ושם ובכותל המערבי.
11-‏25 ביולי - ועידת קמפ דייוויד: משא ומתן מרתוני בין ישראל לרשות הפלסטינית בקמפ דייוויד בחסות נשיא ארצות הברית, ביל קלינטון.
3 בספטמבר – אריה דרעי נכנס לכלא "מעשיהו" לאחר שערעורו נדחה (עונשו קוצר מ-4 ל-3 שנים)
10 בדצמבר – ראש הממשלה אהוד ברק מודיע על התפטרותו מראשות ממשלה ועל כך שבחירות מיוחדות לראשות הממשלה ייערכו עד סוף הקדנציה של הכנסת.
צבא, ביטחון, פלילים ומשפט > הנסיגה מרצועת הביטחון

בשנים הראשונות לאחר מלחמת לבנון הייתה הרצועה שקטה יחסית אולם עם השנים התגברה ההתנגדות הלבנונית, בהנהגת ארגון חזבאללה, לשהות הישראלית ברצועה. חזבאללה עשה מאמצים רבים לתקוף מוצבים. מחיר הדמים ההולך וגובר ששילם צה"ל על השהות ברצועה הוביל ללחץ ציבורי גובר לפינויה. לפני היבחרו לראשות ממשלת ישראל ב-1999 הבטיח אהוד ברק שתוך שנה יוציא את כוחות צה"ל מלבנון, וזכה לכך לתמיכה מרוב האוכלוסייה בישראל. מאמצי המשא ומתן בין ישראל לסוריה הובילו את ברק למהלך של נסיגה חד-צדדית אל הגבול. מכיוון שממשלת לבנון סירבה לדון בקביעת הגבול, תואם המהלך עם האו"ם. עם התקרבות הנסיגה הצפויה החל תהליך התפוררות של צד"ל והוחלט על זירוז הנסיגה.
בבוקר 24 במאי 2000, כ-18 שנה לאחר כיבוש השטח במלחמת לבנון הראשונה ואלפי הרוגים בצד הישראלי והלבנוני, יצא אחרון חיילי צה"ל מרצועת הביטחון, תוך כדי הפצצה של חיל האוויר על מוצבים שננטשו על ידי צה"ל. רבים מחיילי צד"ל נמלטו בבהילות לישראל בהשאירם מאחוריהם את רכושם, ולעיתים את משפחותיהם, והחלו תהליך קליטה בישראל. לעומתם חזרו רבבות תושבים שנמלטו מהאזור צפונה בתקופת קיום הרצועה. בניגוד לרצונה של ישראל, צבא לבנון לא התפרס באזור, וכוחות חזבאללה הם אלו שהשתלטו עליו.
צבא, ביטחון, פלילים ומשפט > אחרים

27 במרץ – טייס חיל האוויר סרן יונתן בגין, בנו של השר זאב בנימין בגין, נהרג בהתרסקות מטוס F-16 בסמוך לעתלית.
27 בספטמבר – נפתחת האינתיפאדה השנייה כאשר דוד בירי נרצח ברצועת עזה.
1-9 באוקטובר - אירועי אוקטובר 2000: במקביל לפרוץ האינתיפאדה השנייה פורץ גל של מאורעות והפגנות אלימות של ערביי ישראל בתחומי הקו הירוק. במהלך האירועים נהרגו 13 ערבים אזרחי ישראל, פלסטיני אחד שאינו אזרח ישראלי ויהודי ישראלי.
7 באוקטובר – ארגון החזבאללה אורב לחיילי צה"ל בסמוך להר דב, הורג שלושה מהם: בני אברהם, עדי אביטן ועומר סוועאד, וחוטף את גופותיהם ללבנון.
12 באוקטובר – הלינץ' ברמאללה - המון פלסטיני עורך לינץ' בשני חיילי מילואים ישראלים - יוסי אברהמי וואדים נורז'יץ שנכנסו בטעות לעיר רמאללה אשר בשליטת הרשות הפלסטינית מאז הסכם אוסלו ב'. האירוע הכה בהלם את הציבור בישראל, בעיקר משום שמידת האכזריות של האספסוף תועדה על ידי כתבים זרים אשר נכחו באירוע ושודרה לאחר מכן ברשתות הטלוויזיה בישראל ובעולם. זהו אחד האירועים של תחילת האינתיפאדה השנייה שגרמו להסלמה קשה בעוינות בין שני הצדדים.
2 בנובמבר – 2 אנשים (ביניהם בתו של ח"כ יצחק לוי) נרצחו בפיגוע מכונית תופת בירושלים שבוצע על ידי הג'יהאד האסלאמי הפלסטיני
20 בנובמבר – הפיגוע באוטובוס הילדים בכפר דרום
31 בדצמבר – צה"ל הורג את ראש הפת"ח בטולכרם, תאבת תאבת, בסיכול ממוקד
חברה ותרבות > טלוויזיה

28 בינואר – YES, החברה היחידה בישראל המספקת שירותי תוכן בטלוויזיה באמצעות לוויינים, מתחילה לשדר.
10 בפברואר – ערוץ הופ!, הערוץ הטלוויזיה הישראלי לילדים בגילאי שנתיים ומעלה, מתחיל לשדר
חברה ותרבות > ספורט

24 באוגוסט – שחקן הכדורסל, דורון ג'מצ'י, פרש ממשחק כדורסל פעיל לאחר 23 שנות משחק.
חינוך, מדע ובריאות

4 בדצמבר – נחקק בישראל חוק זכויות התלמיד, הראשון מסוגו בעולם
נולדו

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
(קטגוריה:ישראלים שנולדו ב-2000)
10 בפברואר – יהונתן מרגי, זמר ישראלי
7 במרץ – עומר חזן, שחקן ישראלי
3 באפריל – ענבר לניר, ג'ודוקא ישראלית
7 במאי – עדן אלנה, זמרת ישראלית, נציגת ישראל לאירוויזיון 2021
23 במאי – שיר זוארץ, זמרת ושחקנית ישראלית
18 ביולי – עדן מאירי, זמר ושחקן ישראלי
נפטרו

(קטגוריה:ישראלים שנפטרו ב-2000)
13 בינואר – שושנה דואר, שחקנית ישראלית (נולדה ב-1908)
21 בינואר – מיכל ניב, שדרנית רדיו (נולדה ב-1966)
23 בינואר – הרב אברהם שלמה בידרמן, האדמו"ר מלעלוב
19 בפברואר – חנן הברון, אדריכל ישראלי וחבר מייסד בקיבוץ רעים (נולד ב-1931)
23 בפברואר – עפרה חזה, זמרת ישראלית (נולדה ב-1957)
28 בפברואר – קריאל גרדוש, הידוע יותר בשם העט דוש, קריקטוריסט ישראלי (נולד ב-1921)
1 במרץ – אברהם אילוני, אלוף-משנה בצה"ל, ממייסדיה של יחידה 8200 (נולד ב-1921)
10 במרץ – רפאל בש, מזכ"ל מפא"י וחבר הכנסת הראשונה (נולד ב-1913)
25 במרץ – לילי שרון, אשתו של אריאל שרון
16 באפריל – משה פלד, אלוף בצה"ל, מפקד גייסות השריון (נולד ב-1925)
18 באפריל – יצחק ברנבלום, ביוכימאי ישראלי (נולד ב-1903)
21 ביולי – הרב יוסף קאפח, מפוסקיהן החשובים של קהילות יהודי תימן
12 באוגוסט – אליהו בן-אלישר, דיפלומט ופוליטיקאי ישראלי (נולד ב-1932)
27 באוגוסט – ליה דוליצקיה, שחקנית וזמרת ישראלית (נולדה ב-1919)
15 בספטמבר – אהרן רבינוביץ, משורר ישראלי (נולד ב-1911)
22 בספטמבר – יהודה עמיחי, משורר ישראלי (נולד ב-1924)
3 בנובמבר – חיים אורן, תת-אלוף בצה"ל, מפקדה הראשון של חטיבת הנח"ל (נולד ב-1943)
12 בנובמבר – לאה רבין, רעייתו של יצחק רבין (נולדה ב-1928)
23 בדצמבר – מינה בן צבי, ממקימי חיל הנשים של צה"ל (ח"ן) והמפקדת הראשונה שלו (נולדה ב-1909)
27 בדצמבר – תרצה יובל אלחנתי, עורכת האוניברסיטה המשודרת בגלי צה"ל (נולדה ב-1943)
לקריאה נוספת

נסים משעל, ישראל 60 (2000, עמ' 346 - 351), ידיעות ספרים, 2008
אהוד ברק, ביל קלינטון ויאסר ערפאת בועידת קמפ דייוויד
עפרה חזה
יהודה עמיחי
נטילת ידיים

ערך זה עוסק ברחצת ידיים ביהדות. אם התכוונתם לניקוי הידיים עם מים בכלל, ראו .
כיור נטילת ידיים בישיבת בית אל בירושלים
נטילת ידיים היא מצווה מדרבנן, על פיה יש לרחוץ את הידיים קודם או אחר עשיית דברים שונים.
מקור וטעמים למצווה

נטילת ידיים היא מצווה מדרבנן, ומקורות רבים במשנה ובתלמוד עוסקים בה ומפרטים את דיניה. בסדר טהרות מוקדשת מסכת שלמה לנושא טומאת ידיים וטהרתם. הטעם לחיוב הנטילה מורכב בדרך כלל מהצורך לשמור על כבודם של דברים שבקדושה, מטעמים מערכתיים של הלכות טומאת ידיים ומטעמים נוספים.